Formaður bæjarráðs Akureyrarbæjar segir að loks sé að komast skriður á yfirtöku ríkisins á rekstri hjúkrunarheimila eftir að fjögur sveitarfélög sögðu samningunum upp á síðasta ári. Málin hafi skýrst nokkuð á fundi með Sjúkratryggingum Íslands í morgun.
Akureyrabær var eitt fjögurra sveitarfélaga sem sögðu upp samningum við ríkið um rekstur hjúkunarheimila. Vestmannaeyjabær, Sveitarfélagið Hornafjörður og Fjarðabyggð tóku sömu ákvörðun. Á fundi bæjarstjórnar Akureyrarbæjar í gær kom fram hörð gagnrýni á vinnubrögð Sjúkratrygginga við yfirtökuna á þessum rekstri. Mjög erfitt hafi verið að fá upplýsingar um hvað taki við eftir að samningur bæjarins rennur út í apríllok. Í morgun áttu fulltrúar Akureyrarbæjar fund með Sjúkratryggingum um þessi mál og Guðmundur Baldvin Guðmundsson, formaður bæjarráðs, segir að þar hafi málin skýrst nokkuð.
Bæjaryfirvöld á Akureyri hafa lýst miklum áhyggjum af því að ríkið verði ekki tilbúið að taka við rekstri hjúkrunarheimilanna af bænum 30. apríl eins og samið hefur verið um. Guðmundur segir að á fundinum í morgun hafi verið samþykkt að leggja fram verkáætlun um hvernig að því skuli staðið og hann er bjartsýnn á að það gangi eftir. Fram til þessa hafi litið út fyrir ákveðið ráðaleysi af hálfu Sjúkratrygginga um hvernig þar eigi að taka á þessum málum.
Skriður er að komast á yfirtöku ríkisins á rekstri hjúkrunarheimila hjá Akureyarbæ að mati formanns bæjarráðs. Málin hafi skýrst nokkuð á fundi með Sjúkratryggingum Íslands í morgun.